Document ID: 32010D0415

KOMISIJAS LĒMUMS
(2010. gada 26. jūlijs),
ar ko Portugālei iedala papildu dienas jūrā ICES VIIIc un IXa rajonā, izņemot Kadisas jūras līci
(izziņots ar dokumenta numuru C(2010) 5011)
(Autentisks ir tikai teksts portugāļu valodā)
(2010/415/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2010. gada 14. janvāra Regulu (ES) Nr. 53/2010, ar ko 2010. gadam nosaka konkrētu zivju krājumu un zivju krājumu grupu zvejas iespējas, kuras piemērojamas ES ūdeņos un - attiecībā uz ES kuģiem - ūdeņos, kur nepieciešami nozvejas limiti (1), un jo īpaši tās IIB pielikuma 7. punktu,
tā kā:
(1)
Regulas (ES) Nr. 53/2010 IIB pielikuma 5.1. punktā noteikts maksimālais jūrā pavadāmu dienu skaits laikposmā no 2010. gada 1. februāra līdz 2011. gada 31. janvārim, kad ICES VIIIc un IXa rajonā, izņemot Kadisas jūras līci, var atrasties Savienības kuģi, kuru lielākais garums ir 10 metri vai lielāks, uz kuriem ir traļi, dāņu vadi vai tiem līdzīgi zvejas rīki, kuru linuma acs izmērs ir 32 mm vai lielāks, un žaunu tīkli, kuru linuma acs izmērs ir 60 mm vai lielāks, vai grunts āķu jedas.
(2)
Minētā IIB pielikuma 7. punktā paredzēts, ka Komisija, pamatojoties uz zvejas darbību izbeigšanu, kas notikusi pēc 2004. gada 1. janvāra, var iedalīt papildu dienas jūrā, kad attiecīgajā ģeogrāfiskajā apgabalā var atrasties kuģis, uz kura ir minētie zvejas rīki.
(3)
Portugāle 2010. gada 8. un 23. februārī, 25. martā un 22. aprīlī iesniedza datus, kas pierāda, ka pēc 2004. gada 1. janvāra divdesmit astoņi zvejas kuģi ir izbeiguši zvejas darbības. Ņemot vērā iesniegtos datus un IIB pielikuma 7.1. punktā noteikto aprēķina metodi, Portugālei par laikposmu no 2010. gada 1. februāra līdz 2011. gada 31. janvārim jāiedala deviņpadsmit papildu dienas jūrā attiecībā uz kuģiem, uz kuriem ir minētā pielikuma 2. punkta a) apakšpunktā norādītie zvejas rīki.
(4)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
1. Maksimālais dienu skaits, ko zvejas kuģis, kurš peld ar Portugāles karogu un uz kura atrodas zvejas rīki, kas minēti Regulas (ES) Nr. 53/2010 IIB pielikuma 2. punkta a) apakšpunktā, un uz kuru neattiecas nekādi īpaši nosacījumi, kas uzskaitīti minētā pielikuma 5.2. punktā, drīkst pavadīt ICES VIIIc un IXa rajonā, izņemot Kadisas jūras līci, pēc grozījumu izdarīšanas minētā pielikuma I tabulā ir 177 dienas gadā.
2. Maksimālais dienu skaits, kas minēts 1. punktā, neskar nevienu turpmāku lēmumu, kuru Komisija pieņem, pamatojoties uz Regulas (ES) Nr. 53/2010 IIB pielikuma 7.5. punktu un kurā pārvērtēts papildu dienu skaits, ko Komisijas iepriekš iedalījusi saistībā ar zvejas darbību izbeigšanu.
2. pants
Šis lēmums ir adresēts Portugāles Republikai.
Briselē, 2010. gada 26. jūlijā

Labels: 11
18
6